**Hilde Lyrån** (fødd 2. januar 1963 i Oslo) er ein norsk skodespelar, songar og dansar som har gjort seg merka både på scene, film og TV. Ho har gjort seg særleg merka i musikalar og på revyscena. Ho vert òg hugsa frå rolla som Trine i komiserien *Mot i brøstet* på 1990-talet.

Scene
-----

Lyrån starta karrieren som dansar i 1983 hos Einar Schanke i revyen *Revy 83*. Ho arbeidde derfrå mykje med Schanke og Dag Frøland på ABC-teateret, Chat Noir og Chateau Neuf i revyar som blant anna *Slottstappet*, *Norge i våre hjerter*, *Revy for alle penga*, og *Einar Schankes 40-års jubileumrevy*. Ho har òg medverka i musikalane *My Fair Lady*, *Sweet Charity*, *Hair*, *Jungelboken* og *Sound of Music*. 

Frå 1994 jobba ho i lengre tid med Tom Sterri i hans revyar på ABC-teateret og Chat Noir: *Festrevy for Noreg*, *Typisk Norsk*, *I Leende Live* og *Damenes Aften*. 

Sommaren 1999 og våren 2000 spelte ho i eit show med Breie Bøe kalla *Med Hilde under armen og Brede i bånd*. Dette resulterte seinare i eit humorprogram som vart sendt på TV 2 i 2002 under namnet *Hilde & Brede show*. Dei laga ein ny sesong for TV i 2007.

Sommaren 2002 spelte ho i showet *Men tankene mine får du alltid* saman med Kjersti Elvik og Lisa Tønne. I 2005 hadde ho ei av hovudrollene som dansar i stykket *The Dancing Man*, som var laga som ein hyllest til den amerikanske dansaren, koreografen og regissøren Bob Fosse. Førestillinga var seinare på turné fleire stadar i Europa. I 2005 var ho aktuell i revyen *Vi er i hundre* saman med Breie Bøe, Sven Nordin og Lisa Stokke. Stykket vart lansert i samband med 100 års markeringa for unionoppløysinga. I 2007 var ho ein av damene i Showgirls på Chat Noir, saman med Elisabeth Andreassen, Guri Schanke og Marian Aas Hansen, og i 2012 spelte dei same damene The *Showgirls* must go on, òg på Chat Noir. I 2009 medverka ho i *Taube* på Edderkoppen Teater og i 2013 i *Jeppe* på Chat Noir i 2013 der ho spelte mot Øivind Blunck. I 2015 spelte ho hovudrolla i Sommermusikalen *Den Gode Hensigt* i Svelvik, med musikk og tekst av Christin Grilstad Prøis og regi av Ole Christian Øen. Sommaren 2021 spelte ho i *Hjertet mitt for dekk* på Prøysenhuset.

TV og film
----------

På TV gjorde ho seg først noterte i rollen som Skrida i komiserien *Mot i brøstet* (1995–1997). Ho har seinare gjort seg merka i tv-produksjonar som juleserien *Vazelina Hjulkalender* (2000), humorprogrammet Hilde & Brede show (2002 og 2007), dramaserien *Seks som oss* (2004–2007) og såpeserien *Hotel Cæsar* (2011–2015).

Ho filmdebuterte i barnefilmen Olsenbanden jr. på rocker'n (2004) og har eller gjort seg merka i barnefilmane om *Karsten og Petra* (2013–2018).

Musikk
------

Utover songnummer i scenemusikalar har ho òg vore deltakar i Melodi grand prix i 1994. Her deltok ho som medlem av trioen *Madam Medusa* (saman med Cathrine Borkenhagen og Skrida Svensen) som hamna på fjerdeplass. I 2017 deltok ho i *Stjernekamp* på NRK, men rauk ut tidleg i konkurransen.

Ho har òg bidrege i platesamanheng, blant anna på Vazelina Bilopphøggers *Hjulkalender* (2000) og på reklame-CDn *Hilde og Eldar: Rull'n ut!* (2004) saman med Eldar Vågan. Ho er òg med på Øivind Blunck og «Småpikene» på albumet *Postgiro'n Skal Fram* (1983).

Prisar
------

I 2008 vart ho tildelt Leif Justers ærespris og i 2020 fekk ho Æresprisen til Musikkteaterprisen.

Privatliv
---------

Lyrån var gift med teaterprodusenten Anders Moland. Ekteskapet vart oppløyst i 2007.

TV-opptredenar (utval)
----------------------

* 1994 *Melodi Grand Prix* ... Deltakar i trioen *Madam Medusa* (sammen med Cathrine Borkenhagen og Trine Svensen)
* 1994 *Brødrene Dal og legenden om Atlant-is* ... Bikinijente (ein episode)
* 1995–97 *Mot i brøstet* ... Trine
* 2000 *Vazelina Hjulkalender* ... Inga Toppen
* 2002, 2007 *Hilde & Brede show* ... Fleire roller
* 2004–07 *Seks som oss* ... Karin
* 2010 *Camp Senkveld* i *Senkveld med Thomas og Harald* ... Deltakar
* 2013 *Karsten og Petra* ... Hilde
* 2011, 2012–2015 *Hotel Cæsar* ... Monica Nyman
* 2017 *Stjernekamp* ... Deltaker
* 2018 *Thorbjørn* ... Tims mot (ein episode)
* 2021 *A Star is Born* ... Caster

Filmografi
----------

* 2004 *Olsenbanden jr. på rocker'n* ... Dolly
* 2007 *Switch* ... Ann Karin
* 2010 *Olsenbanden jr.* *Mestertyvens skatt* .... Frøken Pirkdal
* 2011 Blåfjell 2: Jakten på det magiske horn ... Nissemor
* 2012 *Karsten og Petra blir bestevenner* ... Hilde (Karstens mamma)
* 2013 *Karsten og Petra på vinterferie* ... Hilde (Karstens mamma)
* 2014 *Karsten og Petras vidunderlige jul* ... Hilde (Karstens mamma)
* 2017 *Karsten og Petra ut på tur* ... Hilde (Karstens mamma)
* 2017 *Karsten og Petra lager teater* ... Hilde (Karstens mamma)
* 2018 *Karsten og Petra på skattejakt* ... Hilde (Karstens mamma)

Kjelder
-------

1. ↑  Showweb. «Hilde Lyrån» (på norsk bokmål). Henta 5. august 2021. [*daud lenkje*]
2. ↑  «Hyller Fosse med sexy dans». VG Nett. 1. november 2004. Henta 25. august 2012.
3. ↑  AS, TV 2 (2012). ««Showgirls»-Hilde: – Hadde ikke holdt ut uten jentenes støtte» (på norsk). Henta 5. august 2021.
4. ↑  «Taubes lek med virkeligheten» (på norsk bokmål). 2009. Henta 5. august 2021.
5. ↑  Bikset, Lillian (13. september 2013). ««Jeppe» i store bokstaver» (på norsk). Henta 5. august 2021.
6. ↑  Håkonsen, Kent Stian (14. mars 2015). «Musikalsk seilas i år». *Svelviksposten* (på norsk).
7. ↑  Laakso, Remi (22. mai 2021). «Disse kjente fjesene står på scenen i nytt stykke: – Sårt og vondt, og det koser jeg meg med» (på norsk bokmål). Arkivert frå originalen 5. august 2021. Henta 5. august 2021.
8. ↑  Zakariassen, Gaute (2. september 2017). «Hilde Lyrån ut av Stjernekamp» (på norsk bokmål). Henta 5. august 2021.
9. ↑  «Vazelina Bilopphøggers – Hjulkalender (2000, CD)» (på engelsk). Henta 5. august 2021.
10. ↑  «Hilde Og Eldar – Rull'n Ut! (CD)» (på engelsk). Henta 5. august 2021.
11. ↑  «Øivind Blunck og "Småpikene" – Postgiro'n Skal Fram (1983, Vinyl)» (på engelsk). Henta 5. august 2021.
12. ↑  «Musikkteaterprisen 2020 delt ut» (på norsk bokmål). 6. oktober 2020. Henta 6. august 2021.

* *Denne artikkelen bygger på «Hilde Lyrån» frå Wikipedia på bokmål, den 10. november 2021.*


|  |  |
| --- | --- |
| Autoritetsdata | 
* BIBSYS
* Store norske leksikon
* VIAF
* ISNI
* MusicBrainz (artist)

 |